Van kansel tot konsert | Netwerk24
Deur Retha Fick 18 September 2019 05:00
As die mure van die kerkgebou van die eertydse NG kerk Linden in 5de Straat met sy tradisionele kloktoring en al kon praat, sou dit omtrent 'n gegons afgegee het.
Gera Phielix Louw, artistieke direkteur van die Linden-kleinteater. Foto: Murray Louw
Netwerk24Foto: Murray Louw
Nie net het die ingangsportaal se mure 'n stigtelike wit vir pers verruil nie, die kansel het vir 'n gitswart verhoog plek gemaak en pleks van 'n Gesange- en Psalm-boek in die vakkies van die kerkbanke, sal jy eersdaags 'n gedig kry. Die gedig kan jy saamneem huis toe, mits jy een in sy plek los.
Die indrukwekkende, helderpers voordeur is nou die poort na 'n andersoortige geestelike ervaring en pleks daarvan dat 'n klok lui, sal musiek vanuit die orrel dit uitbasuin dat die vertoning gaan begin.
Want, dames en here, ons stel bekend: Die Linden-Kleinteater.
"Dit is iets soos 'van kansel tot konsert'," verduidelik Gera Phielix Louw, artistieke direkteur, een Vrydagoggend baie opgewonde waar ons in die voorste bank van die teater sit. Die sonlig val sag deur die kleurvolle loodglasvensters en in die paadjie, waar bruide eens op die rooi mat na die kansel afgestap het, is 'n skoonmaker bedrywig.
Die kerkgebou dateer van 1936.
Louw glo dit is hoog tyd dat Linden 'n teater kry.
"Al die lekker venues is in Pretoria. En nie almal van ons het die tyd of die geld om kunstefeeste te besoek nie."
Nou kan Johannesburg se teatervlooie hul dosis kuns en kultuur op hul eie voorstoep geniet.
Al die lekker venues is in Pretoria. En nie almal van ons het die tyd of die geld om kunstefeeste te besoek nie.
Die teater is 'n intieme ruimte. Die orrel gaan nêrens heen nie en die kleurespel van die loodglasvensters sal teatergangers uitnodigend nader wink. Welliswaar nou nie meer vir 'n preek nie, maar vir 'n unieke teaterervaring.
Daar is sitplek vir sowat 300 mense, as jy die sitplekke op die galery bytel.
"Die gebou was 'n wit olifant wat niemand geweet het wat om mee te maak nie," vertel Louw, wat voorheen 'n sang­leier by Doxa Deo Linden was.
Die gemeente se byeenkomste vind Sondae in die kerksaal plaas en Doxa is in die proses om die hele eiendom te bekom.
"Die gemeente wat voorheen hier bymekaar gekom het, het met die NG kerk Aasvoëlkop saamgesmelt. Die dienste word nou by Aasvoëlkop gehou.
Waar die kansel eens in die NG kerk Linden gestaan het, is daar nou 'n swart verhoog.
"Toe staan ek eendag hier voor in die kerk en merk dat die vloer net soos in 'n teater so met 'n helling loop."
Net daar is die droom gebore: Begin 'n teater. Skep 'n platform, ook vir kunstenaars wat nog nie naam gemaak het nie en wat dit nie noodwendig in die hoofstroom kunstebedryf sal maak nie.
"Daar is 'n wanbalans in die kunste wat ek glo só reggestel kan word," sê Louw.
Maar sal dit werk? Sal mense kom?
"Dit sal werk, want ek glo dit is my roeping. Dit is wat ek gemaak is om te doen.
"En mense hoef nie bekommerd te wees nie. Die kerk is nie nou skielik 'n klub omdat dit swart geverf is nie. Die produksies sal geskik wees vir die hele gesin.
"Ons gaan die standaard hoog hou. Dit gaan steeds 'n lig in die gemeenskap wees."
Die idee is dat teatergangers tussen twee kaartjies sal kan kies – 'n gedeelte van die dominee-kaartjie sal aan liefdadigheid geskenk word, en die ouderlingkaartjie sal twee glase wyn insluit.
Louw hoop om ook groot name in die bedryf te lok – kunstenaars soos Karen Zoid, Coenie de Villiers, Die Melktert Kommissie, noem sy hulle op.